Nóg 'n veteraan-aktrise verlaat die Laan | Maroela Media
Vinette Ebrahim. (Foto: Facebook via Vinette Ebrahim Artist)
Vinette Ebrahim, die aktrise wat die afgelope 19 jaar die rol van Charmaine Meintjies in die gewilde SABC2-sepie 7de Laan vertolk, sal in Oktober vanjaar vir die laaste keer in die Laan op die kassie te sien wees.
Ebrahim vertolk ook die rol van Meintjies se tweelingsuster, Vivian.
Die nuus oor Ebrahim se vertrek uit die Laan volg kort nadat die gesoute aktrise Annelisa Weiland in Junie vanjaar aangekondig het dat sy dié sepie gaan verlaat en Johannesburg vir Kaapstad gaan verruil.
Weiland, wat sedert die aanvang van dié sepie in 2000 die rol van Hilda van Zyl vertolk het, sal in November by die span van die Kaapse kykNET-sepie, Suidooster, aansluit.
Luidens 'n mediaverklaring deur 7de Laan is Ebrahim se karakters se potensiële storielyne in dié sepie uitgedien.
"Soos met menigte televisiereekse gebeur dit gereeld dat 'n karakter se reis bloot tot 'n einde kom. Nadat vorige en huidige storielyne van 7de Laan geëvalueer is, is daar bevind dat alle potensiële storielyne met Charmaine en Vivian uitgeput is."
Charmaine se karakter is diep gewortel in familiewaardes, vriendskap en diens aan ander. Haar persoonlike en familiekwessies het 7de Laan-kykers die afgelope 19 jaar op die punte van hulle stoele gehou.
"Die tyd het egter nou gekom vir haar om uit die Laan te tree met grasie en styl. Ons wens vir Vinette alle voorspoed toe vir die toekoms," voeg die verklaring by.
Ebrahim sal na verwagting nog tot 24 Oktober in die Laan te sien wees.
7de Laan In die nuus sepie
Die karakter in die sepie word uit geskryf, die persoon het bloot die rol gespeel. Kyk na Annelise, sy speel nou hierdie puik rol in die nuwe KykNet reeks "Lui maar op Belinda", sy is ook uit gekryf by 7de Laan.